## El Festival Internacional de Música Antiga i Barroca de Peníscola s’acomiada amb una ‘Gala Barroca’ i el concert de La Spagna

*** Nuevas voces del barroco oferixen, el 2 d’agost, un concert compost per obres de Vivaldi, Händel o Monteverdi
* El recital *Si Versalles pudiera hablar…,* amb la formació La Spagna, tanca el dissabte 3 d’agost la 29a edició del Festival**

El Festival Internacional de Música Antiga i Barroca de Peníscola acomiada la seua 29a edició amb una *Gala Barroca* i el concert de la formació La Spagna. El certamen, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura, la Diputació de Castelló i l’Ajuntament de Peníscola, ha programat este any huit concerts, a més d’activitats familiars o un gran piromusical.

El pati d’armes del Castell del Papa Luna de Peníscola és l’escenari de les dos últimes propostes musicals de l’edició d’este any del Festival. D’una banda, el divendres 2 d’agost, a les 22:30 hores, tindrà lloc el concert de Nuevas voces del Barroco.

Sobre l’escenari, quatre solistes, impulsats en la seua majoria pel Centre de Perfeccionament dels Arts de València, que presentaran una cuidada selecció d’àries, duos i trios dels títols més representatius d’este període. Veus acompanyades pels músics d’Ensemble Barroco.

El programa del concert està format per peces molt reconegudes d’Antonio Vivaldi, Georg Friedrich Händel, Claudio Monteverdi, Henry Purcell i Giovanni Battista Pergolesi.

El Festival Internacional de Música Antiga i Barroca de Peníscola conclourà la programació musical el dissabte 3 d’agost, a les 22:30 hores, amb la formació madrilenya La Spagna. L’agrupació, que estarà acompanyada per la soprano Lucía Martín-Cartón, presenten el programa *Si Versalles pudiera hablar…*. Un espectacle que pren el seu títol de la reconeguda pel·lícula estrenada en 1954 per l’actor i dramaturg Sacha Guitry.

Este concert arreplega algunes de les músiques més belles del Barroc francés d’autors com Couperin, Rameau o Pignolet de Montéclair. Un programa que busca il·lustrar la relació entre compositors de la cort en època de Lluís XIV i Lluís XV.

El director del Festival, Leonardo Marqués, ha assenyalat que “tanquem un gran festival que és possible gràcies a la implicació i coordinació de la Generalitat, a través de l’Institut Valencià de Cultura, la Diputació de Castelló i l’Ajuntament de Peníscola”.

Marqués ha volgut destacar que “en esta edició del Festival hem comptat amb un cartell que ha combinat formacions consolidades amb nous valors de gran nivell que contribuïxen, conjuntament, a un dels objectius del festival, que és acostar la música clàssica a la ciutadania”.

El Festival Internacional de Música Antiga i Barroca de Peníscola de 2024 ha comptat els concerts d’Armonico Consort, Capella de Ministrers, Café Zimmermann, Ensemble Contratemps, Orquesta Barroca de Sevilla, Nuevas voces del Barroco i Ensemble Barroco, La Spagna i l’espectacle familiar *El arpa furtiva*, del grup De Soprano y Arpa. A més, ha comptat amb un multitudinari piromusical, la desfilada *Despertà barroca* a càrrec de Visitants o la projecció de la pel·lícula *Farinelli*.

**Entrades concerts**

Les entrades per als concerts en el Castell del Papa Luna tenen un preu de 12 euros, i poden adquirir-se en la [web de l’IVC](http://taquilla.ivc.gva.es/), en les taquilles situades en la Casa de l’Aigua i els dies de concert en el Castell.

La 29a edició del Festival Internacional de Música Antiga i Barroca de Peníscola disposa de la web ivc.gva.es i un perfil en RRSS, @ivcantigabarroca, amb tota la informació de les actuacions i venda d’entrades.

Fecha: 01/08/2024